text: Ny uddannelse med jobgaranti
  21 april 2015 kl. 20.07
  Hvis du tager en nyoprettet uddannelse i Horsens, er du sikker på at få et job.
  Et stadigt mere ekstremt klima udløser en ny uddannelse i Horsens: Forsyningsingeniør.
  Det er vigtigt og bliver endnu mere vigtigt at kunne håndtere skybrud, havspejlsstigninger, spildevand og vandforsyning.
  Det er baggrunden for den nye uddannelse som forsyningsingeniør på VIA University College i Horsens, skriver Ingeniøren.
  Ifølge skolen er der så udtalt et behov for den slags ingeniører, at der allerede nu - inden uddannelsens overhovedet begyndt - er udstedt en jobgaranti på minimum 20 job, ligesom praktikpladserne også allerede er garanteret.
  Uddannelsen udbydes både på dansk og engelsk, eftersom klimaforandringerne ikke kun kommer til at påvirke Danmark.
  - Vi tror, der er et internationalt marked på området, og vi tror, vores teknologier vil blive efterspurgt i udlandet. Der vil også være danske studerende, der gerne vil ud at arbejde globalt, som her kan blive klædt godt på, siger uddannelseschef Lotte Thøgersen.
  